Kauno miesto savivaldybės tarybos

2019 m. vasario 5 d.

sprendimu Nr. T-3

**KAUNO MIESTO SAVIVALDYBĖS 2019–2021 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi ir mokytis;

partneriams – būti atviriems ir profesionaliai kurti bendrą rezultatą miestui;

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2019–2021 metų strateginis veiklos planas parengtas remiantis Kauno miesto savivaldybės strateginiu plėtros planu iki 2022 metų, patvirtintu Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.

**II SKYRIUS**

**KAUNO MIESTO VYSTYMOSI PRIORITETAI**

Kauno miesto savivaldybės strateginiame plėtros plane iki 2022 metų išskirtos trys prioritetinės sritys: tvarios ekonominės raidos skatinimas ir konkurencingumo didinimas; sumanios ir pilietiškos visuomenės ugdymas; darnus teritorijų ir infrastruktūros vystymas.

Kauno miesto savivaldybė, siekdama įgyvendinti Strateginio plėtros plano prioritetinėse srityse numatytus tikslus, uždavinius ir priemones, parengė trumpalaikį 2019–2021 metų strateginį veiklos planą, kuriame nurodyti svarbiausi Kauno miesto veiklos prioritetai, svarbiausi jų įgyvendinimo darbai ir siekiami rezultatai.

**PIRMASIS SKIRSNIS**

**EKONOMINĖS RAIDOS SKATINIMO PROGRAMA**

Siekiant įgyvendinti Ekonominės raidos skatinimo programą, numatomos pagrindinės veiklos kryptys: palankesnių sąlygų verslui sudarymas, investicijų pritraukimas, turizmo skatinimas, kultūros paslaugų plėtra.

Didinant Kauno miesto pasiekiamumą, patrauklumą turizmui ir verslui, numatoma atidaryti svarbią skrydžių į Vokietiją kryptį, viešinti ir rinkodaros priemonėmis skatinti jau esamas skrydžių kryptis, kurti teminius turizmo produktus, orientuotus į  tikslines turizmo rinkas (4 nauji turizmo maršrutai), vykdyti turizmo plėtojimo priemones, skatinti verslumą ir investicijų plėtrą.

2019 metais numatyta įgyvendinti turizmo infrastruktūros projektus, įrengiant lankytinų vietų ženklinimo infrastruktūrą, pradėti M. K. Čiurlionio koncertų centro projektavimo darbus, pritaikyti turizmui Jiesios, Veršvų, Eigulių piliakalnius (įrengti laiptus, sutvarkyti želdinius, įrengti informacinius stendus), pastatyti trečią Kauno pilies amfiteatrą, atnaujinti Karo muziejaus sodelį. Bus pradėti Kauno Šv. arkangelo Mykolo (Įgulos) bažnyčios, tęsiami kino teatro „Romuva“, Kauno kultūros centro rekonstravimo darbai.

Didelis dėmesys bus skiriamas Kauno miesto savivaldybės paveldotvarkos programai, taip skatinant sutvarkyti dar daugiau Kauno paveldo objektų.

2019 metais bus plėtojami Dainų slėnio, Kauno rotušės pastato pritaikymo visuomenės poreikiams, Kauno tvirtovės VI forto restauravimo ir pritaikymo visuomenės ir turizmo poreikiams ir kiti svarbūs miestui turizmo projektai.

2019 m. tęsiamos bendruomenių įsitraukimo į kultūrinės veiklos pokyčius veiklos. Integraliai plėtojama periferinių miesto erdvių aktyvinimo tema, bendruomenių kultūrinės veiklos ir kultūros įstaigų įtrauktis į kultūros prieinamumą ir sklaidą atokiau nuo miesto centro. Siekiant užtikrinti kultūros prieinamumo ir bendruomenės narių įsitraukimą į kultūrines veiklas, tęsiamas paslaugų decentralizacijos ir pačių bendruomenių stiprinimas, įgalinimas ir tarpinstitucinė sąveika, vykdant dalinio finansavimo programą „Iniciatyvos Kaunui“ ir įgyvendinat projektą „Kaunas – Europos kultūros sostinė 2022“.

Kultūros paslaugų kokybės gerinimas tampa vienu iš pagrindinių tęstiniu 2019 metų prioritetu. 2017 metais patvirtintos Kultūros strategijos ir laimėto Europos kultūros sostinės vardo pagrindu 2018 metais pradėtas ir 2019 metais tęsiamas tarpdisciplininio ir tarpsektorinio bendradarbiavimo stiprinimas, inicijuojant jungtines veiklas, tinklinius bendradarbystės ir mainų ryšius.

2019 metais minimas Kauno – Laikinosios sostinės – šimtmetis, jo kontekste bus įgyvendintas ne tik miestą reprezentuojančių, išskirtinių renginių, bet ir renginių, praturtinančių vietos bendruomenės kokybišką laisvalaikį, planas.

Ekonominės raidos skatinimo programa yra aprašyta [1 priede](file:///\\FL01.kaunas.lt\dokumentai\PlėtrosProgramos\VITALI\2018\Strateginis\2018-2020\PATVIRTINTA\t188004%20priedas1_1.docx).

**ANTRASIS SKIRSNIS**

**SUMANIOS IR PILIETIŠKOS VISUOMENĖS UGDYMO PROGRAMA**

Sumanios ir pilietiškos visuomenės ugdymo programoje numatomos priemonės besimokančios visuomenės poreikius atitinkančioms švietimo paslaugoms teikti, visoms socialinėms grupėms įtraukti į sporto veiklą, kokybiškų ir visiems prieinamų sveikatos ir socialinių paslaugų plėtrai, Savivaldybės teikiamų viešųjų paslaugų kokybei gerinti, viešajai tvarkai mieste užtikrinti, gyventojų bendruomeniškumui skatinti.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, sąlygų ugdymo įstaigose gerinti. 2019 metais bus gerinamos sąlygos Kauno mokyklose ir darželiuose: rengiamasi atnaujinti remontuotinus mokyklų ir darželių sanitarinius mazgus, virtuves, apšiltinti pastatus, atlikti kitus remonto darbus. 10 Kauno mokyklų tęsiamas bandomasis projektas, skirtas diegti sveikos vaikų mitybos pricipus.

Bus tęsiami Nacionalinio mokslo ir inovacijų centro (Mokslo salos) projektavimo darbai, planuojama pradėti pastato statybą.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas. Vienas svarbiausių 2018 m. pradėtų ir 2019 m tęsiamų Kauno miesto savivaldybės infrastruktūros projektų – S. Dariaus ir S. Girėno stadiono ir Sporto halės rekonstrukcija. Šiam 2015 m. pradėtam įgyvendinti ir kitus dvejus metus vystomam projektui numatytos Savivaldybės biudžeto ir valstybės biudžeto lėšos. Planuojama pradėti statyti naujus Žiemos rūmus, atnaujinti šiuos sporto objektus: irklavimo sporto bazę, tarptautinius standartus atitinkančią irklavimo trasą Lampėdžiuose, dengtą futbolo maniežą Jovarų gatvėje.

Europinėmis lėšomis 2018 m. pradėtas ir 2019 m. tęsiamas šių bendrojo ugdymo, ikimokyklinio ir priešmokyklinio ugdymo įstaigų modernizavimas: Kauno Jono Jablonskio gimnazijos, Kauno technologijos universiteto inžinerijos licėjaus, Prezidento Valdo Adamkaus gimnazijos, Kauno Žaliakalnio lopšelis-darželio, Kauno lopšelis-darželio „Boružėlė“ ir Kauno lopšelis-darželio „Svirnelis“. Tai daroma siekiant didinti paslaugų prieinamumą Kauno mieste. Taip pat planuojama modernizuoti Kauno Algio Žikevičiaus saugaus vaiko mokyklos infrastruktūrą.

Siekdama skatinti gyventojų bendruomeniškumą, organizacijų iniciatyvas įvairiose srityse (kultūra, sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė ketina toliau vykdyti programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės organizacijos, bendruomenės, įvairios Kauno miesto organizacijos, skaičius didės, o kokybė gerės.

Didelis dėmesys 2019–2021 m. strateginiame veiklos plane skiriamas socialinei veiklai – skatinamas naujų socialinių paslaugų vystymas, savanoriška jaunimo veikla, pagalba senyvo amžiaus žmonėms ir diegiamas socialinių paslaugų kokybės modelis. Taip pat planuojama įkurti Jaunimo centrą – naują erdvę, skirtą prasmingam jaunimo laisvalaikiui.

Siekiant aukštos Savivaldybės teikiamų viešųjų paslaugų kokybės, didesnio aptarnaujamų asmenų pasitenkinimo, bus išplėstas interaktyvių elektroninių paslaugų, naujai įdiegtų elektroninių priemonių spektras. Tikimasi, kad tai taip pat prisidės prie miesto valdymo efektyvumo didinimo.

Sumanios ir pilietiškos visuomenės ugdymo programa yra aprašyta 2 priede.

**TREČIASIS SKIRSNIS**

**DARNAUS TERITORIJŲ IR INFRASTRUKTŪROS VYSTYMO PROGRAMA**

Siekiant įgyvendinti Darnaus teritorijų ir infrastruktūros vystymo programą, numatomos šios veiklos kryptys: inžinerinio aprūpinimo, susisiekimo infrastruktūrų plėtra, saugios ir švarios aplinkos išsaugojimas, efektyvus atliekų tvarkymas, kokybiškos gyvenamosios aplinkos kūrimas.

Darnus teritorijų ir infrastruktūros vystymas Kauno mieste vyks įgyvendinant įvairius miesto strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto bendrąjį planą iki 2023 m., 2014–2020 m. Kauno miesto integruotų teritorijų vystymo programą, Kauno miesto darnaus judumo planą ir kitus dokumentus.

2019 m. bus tęsiama Laisvės al. rekonstrukcija, projektuojamos, renovuojamos, tvarkomos kitos Kauno miesto gatvės, aikštės, parkai. Strateginiame veiklos plane numatytas Žemaičių g. rekonstravimas, Vienybės aikštės dangų, Ateities plento remontas, Nemuno krantinės sutvarkymas, „Megos“ sankryžos, esančios A1kelio Vilnius–Kaunas–Klaipėda 100,93 km, jungiamųjų kelių rekonstravimas, Savanorių pr. nuo Tvirtovės al. iki miesto ribos remontas.

Suplanuoti viešųjų erdvių sutvarkymo ir atnaujinimo projektai – numatoma tvarkyti Ąžuolyną, Kauko laiptus, teritorijas prie S. Dariaus ir S. Girėno stadiono, Nemuno ir Neries santakos parko, užbaigti Draugystės ir Santarvės parkų, Nemuno ir Nevėžio kraštovaizdžio draustinio sutvarkymą, numatyta Karinių oro pajėgų teritorijos konversija, įkuriant Aleksoto pramonės inovacijų parką, Nemuno salos išvystymas į daugiafunkcį sveikatinimo ir kultūros kompleksą, pritaikant jį visuomenės poreikiams.

Ir toliau bus skiriamas didelis dėmesys Kauno, kaip dviračių miesto, idėjai įgyvendinti. 2019–2021 m. numatoma toliau tvarkyti ir įrengti naujus pėsčiųjų ir dviračių takus.

Siekiant didinti eismo Kauno mieste saugumą, planuojama įrengti naujus šviesoforus Kauno sankryžose ir pėsčiųjų perėjose, kokybiškai apšviesti pėsčiųjų perėjas. Toliau bus naikinamos avaringiausios gatvių vietos („juodosios dėmės“) pagal Kauno miesto avaringiausių gatvių vietų („juodųjų dėmių“) žemėlapį.

Darnaus teritorijų ir infrastruktūros vystymo programa yra aprašyta 3 priede.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_